Kažimír, Peter, podpredseda vlády a minister financií SR (2014-10-22):
Ďakujem veľmi pekne. Tak sme sa dostali k hlavnému číslu (povedané so smiechom) predstavenia dnešného dňa, večera a zrejme aj zajtrajška, zákon o dani z príjmu. Čo všetko v tomto zákone je? V oblasti zákona o dani z príjmov sa snažíme zaviesť opatrenia na ďalšie posilnenie daňovej spravodlivosti a boj proti daňovým únikom pri dani z príjmov fyzických a právnických osôb, a to najmä zreálneniu uplatňovania daňových výdavkov, pokiaľ ide o zaradenie hmotného majetku do odpisových skupín, a stanovenie nových lehôt odpisovania a zrovnoprávnenie všetkých foriem obstarania hmotného majetku z pohľadu možného uplatňovania daňových odpisov. V ďalšom obmedzujeme prenášanie osobných výdavkov podnikateľov do výdavkov obchodných spoločností, aspoň sa o to snažíme. Zavádzame jasné pravidlá zdaňovania peňažných a nepeňažných benefitov poskytovaných farmaceutickými spoločnosťami. Zdravotníckym pracovníkom uplatňujeme princípy transferového ocenenia nielen na zahraničné, ale aj na domáce prepojené osoby. Podporujeme vedomostnú ekonomiku prostredníctvom stimulov zvýhodňujúcich tých podnikateľov, ktorí rozvíjajú vlastný výskum a vývoj prostredníctvom superodpočtu nákladov vynaložených na výskum a vývoj, na zamestnávanie absolventov v tejto oblasti. V oblasti zákona o účtovníctve zlepšujeme funkcionalitu registrov účtovných závierok a v súlade s európskou legislatívou zavádzame členenie účtovných jednotiek na mikro, malé a veľké účtovné jednotky. V oblasti zákona o používaní elektronickej registračnej pokladnice aj na základe podnetov verejnosti sa rozširuje zoznam služieb, na ktoré sa vzťahuje povinnosť používať elektronickú registračnú pokladnicu. Navrhujeme zavedenie virtuálnej registračnej pokladnice, čo je úplná novinka, ktorá bude pre podnikateľov bezplatne prístupná na webovom sídle finančného riaditeľstva. Zároveň sa navrhuje, aby certifikácia elektronických registračných pokladníc bola vykonávaná prostredníctvom Colného úradu Bratislava, pričom túto činnosť bude Colný úrad Bratislava vykonávať bezodplatne. V oblasti zákona o rozpočtovom určení výnosu dane z príjmov územnej samosprávy sa zvyšuje percentuálny podiel obcí na výnosy dane z príjmov fyzických osôb zo 65,4 na 68,5 %. V oblasti hazardných hier sa Národnej lotériovej spoločnosti umožňuje prevádzkovanie novej lotériovej hry s názvom Eurojackpot, ktorá sa prevádzkuje v rámci európskeho hospodárskeho priestoru. To bolo prvé čítanie, potom boli, samozrejme, vystúpenia poslancov Národnej rady, ďalšia verejná diskusia k téme novely tohto zákona, prišli výbory Národnej rady a myslím si, že v mnohých veciach došlo aj k zhode, k upresneniam a eventuálne k odstráneniu niektorých negatívnych dopadov. Takže čo sa zmenilo na výboroch. V prípade majetku, ktorý môže mať charakter osobnej potreby, zavádzame možnosť výberu medzi paušálnym uplatňovaním výdavkov vo výške 80 % a preukázateľnou výškou výdavkov a došlo k vypusteniu prílohy č. 6, ktorá vymedzovala tento majetok. To bola taká príloha, ktorá spôsobovala hystériu, resp. proste veľmi negatívny odpor aj odbornej verejnosti, takže prechádzame na, v podstate na odporúčacie ustanovenia. Zavádzame výnimky vo forme nezdanenia nemajetkovej ujmy, ak táto bola spôsobená trestným činom. To boli podnety pána poslanca Kollára a pani poslankyne Jurinovej. Rozširujeme možnosti uplatňovania úroku aj z účelových úverov určených špeciálne na bývanie pri predaji nehnuteľnosti. To bola iniciatíva pána poslanca Kollára, rozširujeme subjekty, u ktorých výška vyplácania provízií nebude daňou limitovaná a zvýšenie limitu z 10 na 20 %, pán poslanec Švejna, pán poslanec Zajac sa realizovali, spresnenie práva, spresňujeme právo a povinnosti vlastníka a nájomcu pri uzatváraní nájomnej zmluvy, podnájomnej zmluvy a inej zmluvy, ktorá oprávňuje užívať cudzí majetok – pani poslankyňa Pfundtner –, a v prípade operatívneho prenájmu dôjde k predĺženiu doby odpisovania prenajatého majetku o neuplatnené odpisy, ktoré prevyšovali dosiahnutý príjem z prenájmu – pán Petráš, pán poslanec Kollár. Rozšírenie vymedzenia subjektov, u ktorých sa pravidlá nízkej kapitalizácie neuplatnia. Tu sme išli v ústrety Asociácii lízingových spoločností. V záujme toho, aby virtuálnu registračnú pokladnicu mohol využívať väčší počet podnikateľov, sa navrhlo, aby pôvodné navrhnuté obmedzenie na používanie virtuálnej registračnej pokladnice z 300 pokladničných dokladov na mesiac bolo zvýšené na tisíc pokladničných dokladov za mesiac a od 1. apríla 2015 umožňujeme používanie virtuálnej registračnej pokladnice na všetky nové služby. To sú všetky tie, o ktoré sa rozširuje povinnosť používať registračné pokladnice, RP, napr. lekári, veterinári a ubytovanie, čo bol pôvodný návrh, o podnikateľov, ktorí začnú od 1. apríla predávať tovar alebo poskytovať služby, na ktoré sa už vzťahovala povinnosť evidencie na registračnej pokladnici. Všetci ostatní, to znamená, tí, ktorí aj dnes používajú registračné pokladnice a chceli by prejsť na virtuálnu registračnú pokladnicu, budú tak môcť urobiť po 1. januári 2016. To časovanie je z titulu zavedenia nového informačného systému a odchytania chýb a vyhnutia sa proste náporu v jeden pracovný deň, ako to na Slovensku býva. Hej, takže toto sú zmeny, ktoré doznal návrh zákona o dane z príjmov. Začíname. Ďakujem.